ky en kk ky ru ru ky ky ru ru ru bg ru ru ru en hbs_cyr ru ky hu ky ru ky ru ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru ky ru hu ru tt ru ky ru ru ru ru ky ru ky ru ky ru ky ru ky bg ky ru ky ky ru ru ru ky ru ky ru kk ru ru ky ru ky ru ky ru ky ru ky ru ky ru tt ru ky ru ky ru
"Агым", 15.01.10 - 17-бет: •
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
КР эмгек сиңирген артисти Расул МАМАТКУЛОВ:
Жыйырма жылдан ашык убакыт сахнадан түшпөй келаткан белгилүү ырчы Расул МАМАТКУЛОВ жакында "КР эмгек сиңирген артисти" наамын алып, кубанычы койнуна батпай турган кези. Расул мырза кубанычын биз менен бөлүштү.
- Наамдын баркын, салмагын сездиңизби? Канча жыл күттүңүз эле?
- Жакшылыктын эрте-кечи жок деп коет эмеспи. Бул мен үчүн эле эмес үй-бүлөм үчүн да жакшы болду. Наамды мындан он жыл мурун күткөн элем. Себеби, "Ош-3000де" гран-прини утуп алганыма эл сүйүнүп, туруп алып кол чабышканда эмгегим сиңип калган экен деп сезгем. Кудайга шүгүр, эми кеч болсо да берилди. Мени менен кошо коллегаларым Алина Жетигенова, Айчүрөк Иманалиева да алышты. Алина Жетигенова жыйырма сегиз жылдан бери ырдап келатам дейт. Азыр эл биздин муундун ырчыларынын концертине келе баштаганын байкадым. Айчүрөктүн концертинде наам тапшырылды. Үчөөбүзгө кол чаап койгула дешсе, көрүүчүлөр ордуларынан туруп, он мүнөттөй кол чаап турушту. Ошондо абдан толкунданып, бир жагынан ыйлагым келип, башкача сезимдер болду. Мурда мындай абал таптакыр болгон эмес.
- Чет жакта соода-сатык иштери менен жан багып жүргөн боордошторубузга барып концерт коюп келдиңиз. Алардын эмнесине сүйүндүңүз да, эмнесине күйүндүңүз?
- Мен жаңы жыл алдында Россияга барганда боордошторубузду көрүп абдан сүйүндүм. Мындан 4-5 жыл мурда ал жактагы кыргыздар кыйналып, көчөгө чыккандан чочулап, милиция кармап кетеби деп зирилдеп турушчу. Ошол кезде барганымда көчөдөн мени да орус милициялары кармап кетишкен. Бирок, документимди көрсөткөндө кое беришкен. Бул жолу барганда маданият үйүн арендага алдым. Концерт коердо барсам, анын алдына машинелер аябай толуп кетиптир. Бул жерде башка да концерт болуп атабы деп сурасам, булардын баары кыргыздардын машинелери дешти. Ошондо кыргыз балдардын ийгиликтерине ыраазы болдум. Биз Самара, Иркутск, Красноярск, Москвага бардык. Ал жердегилердин бардыгы жайланышып, жарандык алышып, балдары бакчага, мектепке барышат экен. Кыргыздардын диаспорасы да мыкты иштеп атыптыр. Милициялары кыргызмын десе таптакыр тийбейт экен. Өздөрү да айтып жатышты, кийинки убактарда өзбектерди же казактарды милиция кармаса эле кыргызбыз деп кутула башташыптыр. Россиядагы орустар менен баарлашканда да алар "силерде бир нерсени ийгиликтүү жардырышты го" деп айтканын угуп, жүрөгүм жылып калды.
- Жашооңузда, үй-бүлөдө музыканын орду кандай?
- Биринчиден, Кудай талантты бардык эле адамдарга бере бербейт. Аны сатып да, жасай да албайсың. Ал эми адам өз колу менен жасай алган нерсе экинчи орунда турат деп ойлойм. Үй-бүлөнү өзүм курдум, ал эми талантты Кудай берди.
- Жубайыңыз Катя эже менен жашаганыңызга биртоп жыл болду. Сиздин ушундай даражага жетишиңизге салымы чоң болсо керек. Аны кантип эркелетесиз?
- Катя-хан десем сүйүнүп эле калат. Негизи аны көп деле эркелетпейм, ал мени аябай эркелетет. Мен үй-бүлөдө төрт бир туугандын эң улуусумун, ата-энемдин эркеси болуп өскөм. Апам мени балдарынан айрыкча жакшы көрөт. Ошондон улам, азыр да ошол эркелигим калалек окшойт деп ойлойм.
- Кайсы мүнөзүңүзгө жубайыңыз чыдабай кетет?
- Мен кээде туура эмес болсо да кежирленгениме чыдабаса керек. Көктүк жайым бар. Анткен менен үй-бүлөдө көз карашыбыз бардык жагынан туура эле чыгат.
- Ичиңиздеги букту, эмоцияны кантип чыгарасыз? Сырдашыңыз ким?
- Мурда жаш кезекте мушташып кетчүмүн. Азыр токтолуп калдым. Акылдуу сөз менен эле жакшылыкча чечем. Ал эми бугумду бильярдга барып чыгарып алам. Сырымды кызыма айтам, Айгерим экөөбүз аябай сырдашабыз, ал кеңешин сурайт, сырын айтат. Эгерде жаңы ыр жазсам, Айгеримдин сынына коем.
- Акыркы кезде өзүңүз сахнага азыраак чыгып, кызыңызды алдыга түртүп аткандай сезилет. Чыгармачылыктан чарчадыңызбы?
- Чыгармачылыктан чарчаган жокмун.Талаалап, гастролдоп жүргөндөн чарчадым. Мисалы, өткөндө Россияга барганда беш самолетко отурдук. Эң аз учканыбыз эле 4-5 саат болуп атты. Ушунча убакыт бийиктикте учуш адамдын организмине күч келтирет экен. Жыйырма жылдан бери дөңгөлөктүн үстүндө жүрүп, Кыргызстанда мен барбаган жер калбады окшойт. Кызымды алдыга кое берген себебим, ал үч жашынан бери жанымда бийлеп жүргөндүктөн анын талантын билем, ал бардык жагынан төп келишкен кыз. Кээде өзүмө жазылган ырларды деле кызыма сен ырда деп берип коем. Ал эми сахнага көп чыкпай калганымдын себеби, чыгармачылыгыма таптакыр тиешеси жок жумуштар менен алектенип жүрдүм. Эми Кудай буюрса жаңы ырларды даярдап койдум.
- Бойго жеткен таланттуу, сулуу кызыңыз бар, Айгеримдин колун сурагандар болуп атабы?
- Ал октябрда эле он сегизге толду. Туулган күнүнүн эртеси эле бирөөлөр колун сурап келишиптир. Келинчегим менден чочулап айткан эмес экен. Колун сурагандар болуп атат. Эми кыздын барар жери күйөө деп коет, убагы келгенде бериш керек. Колун сурагандар адегенде Айгеримдин өзүнө жагып, анын макулдугу болсо каршы эмеспиз. Айгеримдин сезими, макулдугу биз үчүн биринчи орунда.
- Тойлордо ырдаган кызматыңардын наркы башкалардан айырмаланабы?
- Көбүнчө кызым экөөбүздү чакырышат. Экөөбүздүн ставкабызды айтсак кээси чыдайт, кээси чыдабайт. Жакын досторубуз чакырса аларга жөнеле ырдап, кошумча да кошуу керек болот.
- Колунда жоктор, тааныбаган эле адамдар тойго арзан же бекер ырдап бер дешсе макул болосузбу?
- Андай учурлар болот. Бир жолу машинемди жуудуруп атсам, бейтааныш аял келип, "күйөөм жок, жалгыз боймун, баламды үйлөнтүп атам. Сизге окшогон адам келип тойдо ырдап берсе жакшы болот эле. Мен төлөп бере албайм, акчам жок, тойду өткөргөн жерим да жупуну" деп суранып калды. Ал аялдын өтүнүчү боюнча үй-бүлөм менен келип ырдап бергем. Чынында ашканага окшогон жупуну жерде экен. Ал эженин ички жандүйнөсүн көзүнөн эле көрүп турдум. Той өткөргөн кээ бир бай, бирок сараң адамдар бар. Бирок алар деле тойдун аягында абдан ыраазы болуп, ашыкча төлөп берген учурлар болот.
- Ичкиликке кандайсыз, той-тамашаларда сизди кыйнагандар болобу?
- Аракты ичпегениме көп болду. Балдар чоңойгондон кийин уялып калат экенсиң. Тойлорго барганда "сен арак ичпесең бетиңди карабай коем" дегендер болот. Түшүндүрүп айтам. Мен арак ичсем сыйлап, ичпей койсом сыйлабаган адамдар менен мамиле кылбай деле коем. Артисттерге аракеч болуу оңой. Кай жерге барбасын жүз грамм куюп беришет. Ошондон алысыраак болуш керек. Жаш кезде ичимдик ичкенбиз. Бирок, арактын артынан кууп ичкен эмесмин.
- Жашоодо кайгырып, депрессияга кабылган учур болду беле?
- Жашоомо нааразы болгон учур 1989-90-жылдары болгон. Кичинемде бутумду сындырып алып, аны врачтар туура эмес дарылаганынан Бишкекке келгенде оору күчөп кетти. Ошондо операциядан кийин басалбай бир ай коляскада отуруп калдым. Бул убакыт мен үчүн бүтпөстөй сезилди. Бир жолу эч ким укпасын деп жаздыкты бетиме коюп алып аябай бакырып ыйлаганым эсимде. Анткени врачтар бутуңдун операциясы ийгиликтүү болбосо кесип салабыз деп айтышкан эле. Кудайдын жардамы менен операция ийгиликтүү болуп, жакшы болуп кеттим. Жаш кезимде чырайлуу жигит болсом керек, артыман абдан көп кыздар чуркашчу. Операция болуп буту кесилет деп угушканбы, айтор алар менден алыстап, ооруканага бири да басып келишпеди.
- Жашоодо эмнеден коркосуз?
- Жакын адамымды жоготуп алуудан корком. Кырсык каш-кабактын ортосунда дейт эмеспи, кокустуктан болгон жамандыктан корком.
- Чачыңыз дайыма узун, кээде ысыганда же жүдөгөндө кырдырып, же байлап алгыңыз келеби?
- Чачыман жүдөбөйм, көнүп калдым. Кээде ысыганда байлап алам. Бирок, көчөгө байлап чыкпайм, себеби, эл туура эмес түшүнбөсүн деп ойлойм. Чачын байлап алыптыр, жөнеле жүрбөйбү деп айтышпасын дейм.
- Сахнага жаңы чыккан кезде арыкчырай элеңиз, андан бери канча салмак коштуңуз?
- Чынында билбейт экенмин. Бирок, мектептен күрөшкө катышып жүргөндө 200 грамм ашыкча салмак абдан чоң роль ойноор эле. Ошол 200 грамм салмакты ташташ үчүн бир күн тамак жебей, жүгүрүп, тердеп анан түшүрчүмүн. Он эки жыл грек-рим күрөшү менен машыктым. Тогуз жыл тынбай машыгып, атүгүл анча-мынча ийгиликтерге да жетиштим. Ортодо кырсыктап калып, ошондон кийин спорттон кичинеден алыстай баштадым. Азыр спорт менен машыкканга убактым жок. Таразага түшкөндү жаман көрөм, ошондуктан салмагым канча экенине кызыкпайм. Менимче, андан бери он килограммдан көбүрөөк салмак кошсом керек.
Назгүл КАЛМАМБЕТОВА, тел.: 38-67-13, nazik.vb@mail.ru
кыргыз тилиндеги гезит "Агым"
email • архив • редакция
Эгемендүү, бирок эркин эмес
Кытай кыргыз ГЭСине кызыгар бекен?
Суу башы болгонубуз кайсы?
Жайлоо - белет алгандай театр беле?!
Жерде мунай, асманда Кудай!
"Илим чөйрөсүнө да жаңылануу саясаты зарыл"
Кызыл шапкечендер оңолмоюн коом оңолбойт
Каргайын десем жалгызсың, каргабайын десем…
Бара берсемби же пара берсемби?
Билимдин билиги чындап жануудабы?
Сыйлык да, сыймык да "Агымда"
"Ак калпак дайыма жанымда жүрөт"
КР эмгек сиңирген артисти Расул МАМАТКУЛОВ:
"Артисттерге аракеч болуу оңой"
Махабат рыцарынын туулган күнү
Адам өмүрүн кыйган зилзала, кылтакка илинген баңги "королу" жана талашка түшкөн Чернобыль апааты
Эсен болуп эстей жүр
Виталий мыкты европалык боксчу
Оорунун уяты жок, дарты катуусу гана бар
Канайымдардын тактысы жана бактысы
Аптадагы күндөрдүн лаззатка таасирлери